АҞӘА, рашәарамза 6 — Sputnik. Амина Аншԥҳа атурнир Ролан Гаррос 1/8 ахәҭахьы днеиит. Лара илаԥылгеит украинатәи аԥқьаҭасҩы Марта Кастиук, абри атәы Sputnik акорреспондент Парижнтәи изаалыцҳаит аспортсменка лан Емма Кәартааԥҳа.
Емма Кәартааԥҳа лажәақәа рыла Амина асетқәа рыхԥагьы рҟны аиааира дазықәԥон.
"Актәи асет аан Амина 3:6 ҳәа даҵахеит, аҩбатәи аҟны 7:5 ҳәа аиааира лгеит. Зегь раасҭа иуадаҩхаз ахԥатәи асет ауп. Иаалырҟьаны лшьапы ада еибарххеит. Иуҳәар ауеит дшыцыркьуаз лыхәмарра хлыркәшеит ҳәа. Аиааира лгеит 6:3 ҳәа", — лҳәоит ан.
Ақәыԥшцәа рыбжьара атурнир Ролан Гаррос 2017 мҩаԥысуеит Франциа, рашәарамза 4 — 11 рзы. Амина Аншԥҳа ITF ареитинг аҿы абыжьбатәи аҭыԥ аанылкылоит.